Document ID: 32006R0260

ΚΑΝΟΝΙΣΜΌΣ (ΕΚ) αριθ. 260/2006 ΤΗΣ ΕΠΙΤΡΟΠΉΣ
της 15ης Φεβρουαρίου 2006
για τροποποίηση του κανονισμού (ΕΚ) αριθ. 1573/2005 για την κίνηση διαδικασίας επαναπώλησης με μόνιμη δημοπρασία στην κοινοτική αγορά της σίκαλης, που ευρίσκεται στην κατοχή του γερμανικού οργανισμού παρέμβασης, με στόχο τη μεταποίησή της σε βιοαιθανόλη που θα χρησιμοποιηθεί για την παραγωγή βιοκαυσίμων στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 6,
Εκτιμώντας τα ακόλουθα:
(1)
Η φύση της βιοαιθανόλης η οποία προέρχεται από τη σίκαλη που υπεισέρχεται στο πλαίσιο της μόνιμης δημοπρασίας που προβλέπει ο κανονισμός (ΕΚ) αριθ. 1573/2005 της Επιτροπής (2) για την τελική παραγωγή βιοκαυσίμων, απαιτεί την παρέμβαση διαφόρων οικονομικών φορέων εκμετάλλευσης, καθώς και τη μεταφορά της βιοαιθανόλης μέχρι τις εγκαταστάσεις των βιομηχανιών που είναι επιφορτισμένες με την προσθήκη της βιοαιθανόλης στα άλλα καύσιμα.
(2)
Λαμβανομένων υπόψη των χρησιμοποιούμενων οικονομικών κυκλωμάτων που απαιτούν τη μεταφορά βιοαιθανόλης, είναι αναγκαίο να προβλεφθεί η δυνατότητα αποθήκευσης της βιοαιθανόλης στους μεσάζοντες, αναμειγνύοντάς την με ίδια προϊόντα που δεν έχουν παραχθεί στο πλαίσιο της συγκεκριμένης δημοπρασίας. Είναι, ωστόσο, αναγκαίο να διατηρηθεί η ιχνηλασιμότητα των ποσοτήτων που προέκυψαν στο πλαίσιο της δημοπρασίας.
(3)
Είναι σκόπιμο να τροποποιηθεί ανάλογα ο κανονισμός (ΕΚ) αριθ. 1573/2005.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 8 του κανονισμού (ΕΚ) αριθ. 1573/2005, η παράγραφος 3 αντικαθίσταται από το ακόλουθο κείμενο:
«3. Κατά παρέκκλιση από το άρθρο 7 παράγραφος 1 στοιχείο α) του κανονισμού (ΕΟΚ) αριθ. 3002/92, η απόδειξη της σύμμορφης χρήσης της σίκαλης θεωρείται ολοκληρωθείσα όταν η σίκαλη αποθηκεύεται σε αποθήκη μεταποίησης σε βιοαιθανόλη, όταν η μεταποίησή της σε βιοαιθανόλη πραγματοποιήθηκε και όταν ο παραγωγός βιοκαυσίμων αποδεικνύει τη μεταποίηση της εν λόγω βιοαιθανόλης σε βιοκαύσιμο. Η απόδειξη της μεταποίησης σε βιοκαύσιμο συνίσταται στην τήρηση αρχείων σχετικών με τα υλικά, τα οποία διατηρούν διάφοροι παρεμβαίνοντες, καθώς και στην υποβολή των παραστατικών της διακίνησης των προϊόντων. Υπό τους όρους αυτούς, η ενδιάμεση αποθήκευση βιοαιθανόλης δύναται να πραγματοποιηθεί δι’ αναμείξεως με άλλες βιαιθανόλες.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 2006.

Labels: 3
18
17
14